རབ་བྱུང་དང་པོའི་མེ་ཡོས༡༠༢༧ལོར་རྭ་འབྲོ་ཙ་མི་པཎ་ཆེན་སོགས་ཀྱིས་དཔལ་དུས་ཀྱི་འཁོར་ལོའི་རྒྱུད་འགྲེལ་བ་དང་བཅས་པ་བོད་སྐད་དུ་བསྒྱུར་གནང་མཛད།དེའི་ནང་དུ་ཕྱི་དུས་ཀྱི་འཁོར་ལོས་གནམ་སའི་གོ་ལ་གཏན་ལ་ཕབ་སྟེ།གནམ་ལ་ཉི་ཟླ་གཟའ་སྐར་གྱི་འགྲོས་དང་།ས་ལ་དུས་བཞིའི་འགྱུར་ལྡོག་ཇི་ལྟར་བྱུང་བའི་ཚུལ་གྱི་རྣམ་བཞག་རྒྱ་ཆེར་བསྟན་ཡོད་པས་ལི་ཐོ་རྩོམ་སྒྲིག་སོགས་ད་ལྟའི་སྐར་རྩིས་ཀྱི་ལག་ལེན་རྣམས་དེ་ལ་བརྟེན་ནས་འཕེལ་རྒྱས་བྱུང་བ་ཞིག་ཡིན།རབ་བྱུང་བཞི་བའི་ལྕགས་སྤྲེལ༡༢༦༠ལོར་ས་སྐྱའི་འགྲོ་མགོན་འཕགས་པས་སྲིད་དབང་བཟུང་སྟེ་བོད་ཡུལ་གཅིག་གྱུར་བྱུང་བའི་སྐབས་དར།གཡུང་སྟོན་རྡོ་རྗེ་དཔལ་བཟང་དང་།ཀུན་དགའ་དཔལ་བ་སོགས་གནམ་རིག་སྐར་རྩིས་ལ་མཁས་པ་མང་པོས་བོད་རང་གི་གནམ་གཤིས་དང་།དུས་བཞིའི་འགྱུར་བ་སོགས་ལ་བརྟག་དཔྱད་ཞིབ་འཇུག་མང་དུ་མཛད་རྗེས།རྒྱ་རྩིས་ཧྭང་ལི་ལ་དཔེར་མཛད་ནས།བོད་ཀྱི་ཞིང་འབྲོག་ཐོན་སྐྱེད་ལ་ཕན་སྦྱིན་གནོད་སྲུང་གི་ལས་བཟང་སྟོན་པའི་ས་སྐྱའི་ལི་ཐོ་ཞེས་པ་རྩོམ་སྒྲིག་གནང་།